

Gradivo
za sveto mašo

(6. januar oz. zaključek
Trikraljevske akcije)

# KAZALO

[UVOD 1 3](#_Toc183765834)

[UVOD 2 4](#_Toc183765835)

[UVOD 3 4](#_Toc183765836)

[NAGOVOR 1 5](#_Toc183765837)

[NAGOVOR 3 6](#_Toc183765838)

[NAGOVOR 4 7](#_Toc183765839)

[NAGOVOR 5 8](#_Toc183765840)

[NAGOVOR 6 9](#_Toc183765841)

[NAGOVOR 7 10](#_Toc183765842)

[PROŠNJE 1 11](#_Toc183765843)

[PROŠNJE 2 11](#_Toc183765844)

[PROŠNJE 3 12](#_Toc183765845)

[PROŠNJE 4 12](#_Toc183765846)

[PROŠNJE 5 13](#_Toc183765847)

[DAROVANJE 1 14](#_Toc183765848)

[DAROVANJE 2 15](#_Toc183765849)

[DAROVANJE 3 15](#_Toc183765850)

[OČENAŠ 16](#_Toc183765851)

[POZDRAV MIRU 17](#_Toc183765852)

[PO OBHAJILU 18](#_Toc183765853)

[SKLEP 19](#_Toc183765854)

# UVOD 1

Trikraljevski koledniki

smo župnijo obhodili.

vam srečno leto voščili

in božji blagoslov nosili.

Lahko bi v počitnicah uživali

in za pečjo počivali,

a smo se na pot podali,

da bi misijonskim deželam pomagali.

Vi pa prijazno ste nas sprejeli,

da smo pri vaših jaslicah lahko zapeli.

Dar za uboge v misijonih vi ste poklonili,

zraven pa še nas s sladkarijami obdarili.

Mi smo že sproti bili sreče deležni,

otroci iz misijonskih dežel pa vam bodo tudi prav kmalu hvaležni.

Vsem Bog povrni za vašo dobroto,

mi pa vas spet obiščemo čez eno leto.

# UVOD 2

Prazniki so priložnost, da se zberemo skupaj. Bog nas na ta način vedno znova zbira. V teh dneh ste koledniki obiskovali domove in se srečali z ljudmi. Upam, da so vas z veseljem sprejeli. Naredili ste veliko in pomembno delo. Ljudem ste prinesli božično veselje in voščili blagoslova v novem letu. Ob pogledu na jaslice se marsikomu utrne misel: »Kako je mogoče, da so bili ljudje tako brez srca in niso sprejeli Jožefa in Marije, ki je pričakovala otroka?« tako je prišel božji sin Jezus na svet neopazno. Ni delal hrupa, ni hotel vzbujati pozornosti, ni se hvalil s tem. In vendar je njegov prihod spremenil svet. Tam v hlevu, v jaslicah, se je začelo njegovo poslanstvo. Tudi koledniki svoje delo opravljate z veseljem in navdušenjem, čeprav vas marsikdo ni niti opazil. In vendar ste razumeli, da so po svetu otroci, družine, daleč stran od urejenih mest, ki potrebujejo vašo pomoč. Trije kralji, trije modri, so šli skupaj na pot. To je bila neke vrste povezanost vseh treh kraljev v iskanju človeka, za katerega so vedeli, da je nekaj posebnega. In našli so ga.

Tudi vi ste hodili skupaj, ne vsak zase, in prinašali veselje ljudem po domovih. Vsako leto častimo tri kralje, tri modre. Danes pa se zahvaljujemo vsem, ki so si vzeli čas in v času počitnic skupaj naredili nekaj dobrega.

# UVOD 3

Dragi bratje in sestre! Veseli smo se danes zbrali ob tretjem božičnem prazniku Gospodovega razglašenja ali svetih treh kraljev. Med nami ste koledniki, ki ste v prazničnih dneh obiskovali domove v naši župniji. Slišali smo, kako lepo ste s svojo pesmijo in recitacijami prinašali blagoslov po domovih. Ljudem ste oznanili rojstvo Odrešenika in jim izrekli praznično voščilo. Tako ste bili misijonarji v domačem okolju. Hkrati pa ste zbirali sredstva za misijonarje, ki v daljnih krajih sveta oznanjajo Kristusa in pomagajo ljudem.

Dragi koledniki. Hvala vam, da ste darovali svoj čas in dobro voljo za to romanje po naši župniji. Hvala vsem, ki ste koledovanje pripravili in kolednike sprejeli pri sebi doma. Skupaj nam je uspelo narediti nekaj lepega in v tem svetu pričevati za Kristusa.

Poglejmo sedaj v svoje srce in priznajmo svoje grehe, da bo ta naša zahvalna daritev prišla iz čistega srca.

# NAGOVOR 1

Dragi koledniki, spoštovani bratje in sestre!

Vsi vemo, kako hitro nam pride na misel, če nas kdo kaj prosi, da takoj rečemo: »Nimam ti kaj dati. Tudi jaz nimam.«

Mali Janezek je ves zasopihan prišel iz šole nekaj minut pozneje kot običajno. Vesel je stekel k očetu in mu povedal: »Veš, ati, danes se nisem pripeljal z avtobusom, tekel sem za njim in s tem sem privarčeval 1,50 €!« Ati se mu je nasmejal in mu dejal: »O, ti neumnež! Rajši bi tekel za taksijem, pa bi privarčeval 10 €.

Ja, dragi prijatelji, ko gre za denar, včasih odpove naša logika in tudi naše dostojanstvo.

Danes se veselimo praznika Gospodovega razglašenja, ali kot mu radi rečemo – praznik Svetih Treh kraljev. Po vsej Sloveniji se danes zaključuje akcija koledovanja ali Trikraljevska akcija. Tudi naši »kralji« so se nam danes predstavili. S Trikraljevsko akcijo smo tudi mi posebno znamenje – prav nasprotno tistim ljudem, ki pravijo, da nimajo česa podariti. Ljudje po naši župniji so namreč odprli svoja srca in le podarjali. Malo jih živi v izobilju, večina jih mora paziti na vsak cent. In vendar so prispevali za Trikraljevsko akcijo.

Jaz darujem svoj del, ker vem, da so ljudje, ki ta denar potrebujejo bolj kot jaz. Vem, da so ljudje, ki jim bo ta dar napravil veliko veselje. Verjamem, da je Jezus prišel, da našo stisko spremeni v veselje in da pri tem uporabi tudi moj dar. Prepričan sem, da ti naši kamenčki, ki so se v teh dneh zbrali po vsej Sloveniji, lahko skupaj ustvarijo mozaik veselja, pomagajo zgraditi hišo sreče. Veseli me, da so v naši župniji ljudje, ki še radi kaj darujejo. In posebej sem vesel, da so naši koledniki skupaj zbrali \_\_\_\_ evrov – torej vsoto, ki bo revnim spremenila življenje. S tem darom, bomo pomagali našim misijonarjem, da uresničijo tako potrebne projekte v misijonskih deželah. S tem denarjem in skupaj s tistim, ki so ga zbrali tudi po drugih župnijah, bodo otroci v oddaljenih deželah dobili šolo, vrtec, hrano, obleko, zdravila, učne pripomočke, urejene prostore za bivanje in še kaj. S tem ko poskrbimo za njihovo sedanje stanje, jim omogočimo, da bodo za naprej lahko sami skrbeli zase.

S to akcijo smo v živo pokazali, kdo je naša zvezda vodnica – Jezus s svojo dobroto, ko je prišel med nas in sredi noči prižgal luč veselja. Pokazali pa smo tudi, da ljubezen ni le beseda v naših ustih, ampak je dejanje v naših rokah. Ljubezen je vedno dar. To nam je pokazal Jezus in mi smo s tem njegovi bratje, ko skrbimo za naše brate v pomanjkanju. To je veselo oznanilo božičnega praznika, ki se je, hvala Bogu, uresničilo tudi v naši župniji. Pokazalo se je, da je Jezus rojen tudi med nami, da je prinesel mir in veselje ter prebudil dobroto in ljubezen v naših srcih. Zato je današnji praznik res praznik Treh kraljev, njihove prave poti k Jezusu – in praznik Razglašenja Gospodovega, ker se je Jezusova ljubezen razodela današnjemu svetu tudi med nami.

Tudi naprej hodimo za pravo zvezdo, tudi v prihodnje imejmo široko srce. Amen.

# NAGOVOR 3

Trije modri z vzhoda so takrat za tiste razmere prehodili kar dolgo pot, kot nam poroča Matejev evangelij. Niso imeli avtomobila, ne vlaka, kaj šele letala. In vendar so vztrajali. Imeli pa so veliko pomoč na poti: Videli so zvezdo, ki jim je kazala pravo pot. Pomenila jim je orientacijo in gotovost. Poleg tega so čutili, da bo to njihovo iskanje Kralja miru, tudi poplačano.

In res so našli Jezusa, Kralja miru, v hlevu v Betlehemu. Spoznali so, da je on Mir za vse ljudi: pa naj bodo to mladi ali stari, revni, ali bogati, iz Judeje, Slovenije, ali od iz oddaljenih dežel. Za vse je prišel Jezus na svet.

O tem miru, ki ga On prinaša, vemo premalo. Stres, hitenje, delo, šola, prepiri celo med prijatelji in v družini, vojne v mnogih deželah po svetu – to nam jemlje pogum in nas dela malodušne.

Da bi znova našli Jezusa, da bi na novo odkrili ljubezen, potrebujemo vodnika. Koledniki nosijo tak kažipot k Jezusu, zvezdo iz Betlehema, ki sveti tudi v največji temi.

O tem nam govori tudi ime **»Gašper«**, ki ima korenine v perzijskem jeziku in pomeni **»Zakladnik«**. Če človek najde zaklad ali zadene na loteriji, ali podeduje posestvo, je to njegovo. Lahko pa to bogastvo deli z drugimi in tako postane še bolj bogat, ker doživlja notranjo srečo in zunanje veselje, ker je doživel prijateljstvo in skupnost. Prijateljstvo, ljubezen do drugih, je namreč veliko večji zaklad kot kakršna koli vsota na bančnem računu. Delitev se ne nanaša samo na ljudi, ki jih osebno poznamo. Božja ljubezen se je razodela vsem ljudem. To vidimo tudi po treh modrih, ki so prišli s konca sveta v Betlehem. Danes nam je vedno bolj jasno, da živimo v svetu, za katerega moramo vsi čutiti odgovornost.

Ime **»Boltežar – Baltazar«** izhaja iz babilonske kulture in pomeni **»Varuj življenje«**. To še kako ustreza našemu geslu **»Naše veselje za srečo drugih«**. S Trikraljevsko akcijo namreč rešujemo mnoga življenja, pomagamo otrokom in mladim do kruha, zdravja in šolanja. Skozi ta prizadevanja postaja svet varnejši in boljši.

Ime **»Miha – Melhior«** - kar pride iz hebrejske besede **»Moj kralj je Luč«.** Iz temne more in nemira nas vodi luč vere h Kralju miru, Jezusu Kristusu.

Bodimo tudi mi – kot trije modri: zakladniki dobrote, ki jo radi delimo, varuhi življenja, ki rešujejo druge, in kralji luči, ki prinašajo veselje rešitve.

Koledniki nam prinašajo blagoslov v novem letu in vsemu svetu oznanjajo sporočilo ljubezni in miru. Pustimo, da nas vse prevzame to veselo sporočilo, da nas vse opogumi Dete iz Betlehema, da nas vse razsvetli zvezda z Vzhoda in da nam Trije modri postanejo zgled poguma in dobrote – preko naših domov, v domove otrok vsega sveta.

# NAGOVOR 4

Neučakanost in nenehno hitenje, morda tudi zagledanost v samega sebe, je nekaj, kar je prisotno v današnjem svetu. Ne smemo biti krivični, a hitenje in domišljavost sta bolj vidna v tako imenovanem »naprednem« delu sveta. Lahka dostopnost do raznih informacij preko spleta nam daje občutek, da imamo vse, kar potrebujemo. Velike katastrofe, potresi, poplave, vojne. O vsem tem lahko prebiramo na spletu. Poslušamo, gledamo, beremo o raznih katastrofah, pa se nas niti ne dotaknejo. Slišimo o podnebnih spremembah, pozabljamo pa, da veliko ljudi po svetu trpi zaradi suše. Dežja ni, jezera vedno bolj izginjajo, ni mogoče pridelati najosnovnejše hrane. Poslušamo o vojnah v Gazi, Ukrajini in drugje. Tam umira na tisoče ljudi. Vojna je vedno kruta.

Ni potrebno, da bi se vdali malodušju. Po svetu so tudi dobre stvari. Veliko dogodkov prinaša med ljudi razumevanje, prijateljstvo. Seveda o tem ne boste brali v časopisih ali gledali na televiziji. Misijonarji na vprašanje, ali se kaj spremeni, ko prinašajo med ljudi evangelij, odgovarjajo: »Veliko se spremeni. Bili so ljudje, ki so nasprotovali, da bi prišel k njim, v njihovo vas. Ne samo to. Vrač jim je naročil, naj prinesejo mojo roko, pa bo on poskrbel, da ne bi prišel k njim. Po nekaj mesecih so isti ljudje sami prišli k meni in prosili, da bi prišel k njim. Ljudje vedo, da s krščanstvom prihaja k njim nekaj novega, nekaj dobrega. Sami poskrbijo in pomagajo, kolikor lahko. Sami prinašajo pesek za gradnjo cerkve in drugih stavb, sami nasekajo kamenje, sami poskrbijo za les za ostrešje. In tako se začenja nekaj novega zanje.« To je pripovedoval misijonar, ki dela na področju, kjer je zelo malo kristjanov. Takoj pa je dodal, da sami ne bi mogli nič narediti. »Otroci doma, v moji domovini so neverjetni. Ko bi oni vedeli, koliko dobrega naredijo za otroke pri nas« je dodal. In to ste koledniki, to ste vsi, ki ste dodali svoj kamenček v mozaik dobrote za ljudi po vsem svetu. Vaš čas, ki ste ga namenili za zbiranje darov za naše misijonarje, ima velik pomen.

Ali ima kakšen pomen pomagati ljudem, ki se med seboj prepirajo in včasih tudi pobijajo? Ob vsem nasilju, s katerim se misijonarji dnevno srečujejo, povedo, kako pomembno je spreminjati način razmišljanja ljudi. Ljudi je treba vzgajati in jim dati prave vrednote, kreposti, ki jih daje samo krščanstvo. Po svetu je veliko ljudi, ki trpijo zaradi krivic, vojne ali naravne katastrofe.

Občutek in občutljivost za druge ljudi je tisto, po čemer bi morali prepoznati kristjane. »Resnično, povem vam: Kar koli ste storili enemu od teh mojih najmanjših bratov, ste meni storili« nam pravi Jezus (prim. Mt 25,40). Tega smo lahko veseli. Trije modri so šli na dolgo pot. Tudi koledniki ste opravili dolgo pot. Upam, da ste jo naredili z veseljem. In to je veselje, ki se prenaša na vse, kar delamo. Tako res lahko rečemo: NAŠE VESELJE ZA SREČO DRUGIH. Hvala vsem, ki ste s svojim darom podprli projekte naših misijonarjev po vsem svetu. Prinašate jim upanje, ljubezen, dobroto in vero.

# NAGOVOR 5

Marsikaj se danes dogaja v tem našem svetu, žal pa je med vsem tem ogromno negativnega. Vojne in lakota, begunske drame, klimatske spremembe, naravne katastrofe, gospodarske in politične krize in še marsikaj strahotnega.

V mnogih krajih pa so tudi ljudje, ki pogumno poskrbijo za prijetne medsebojne odnose, ki ohranjajo in dopolnjujejo lepoto Božjega stvarstva. V minulih dneh ste vi, kot Trije modri in nosilci zvezde ali spremljevalci obhodili našo župnijo. Vi ste ljudem prinašali božični blagoslov in objem Božjega miru. Pripovedovali ste o Jezusu in s pesmijo slavili Očetovo ljubezen. Hkrati pa ste tudi zbirali darove za uboge otroke in mladino v tistih krajih, kjer delujejo naši misijonarji, da bi jim omogočili možnost boljšega življenja. Trikraljevska akcija je zato konkretna pomoč pri uresničenju projektov, s katerimi naši misijonarji gradijo šole, vrtce, zavetišča in s tem konkretno uresničujejo našo solidarnost in dobroto v konkretnih zadevah.

V teh dneh ste uresničevali geslo Trikraljevske akcije: »Naše veselje za srečo drugih.« To vaše veselje, ki je bilo sicer polno napora in poguma, a hkrati oplemeniteno z dobro voljo, je kot čebela nabiralo sončne žarke dobrote zato, da bi se lahko uresničil krik vaših vrstnikov, ki je preko naših misijonarjev prišel do Slovenije – in sicer: »Pomagajte nam, da si bomo lahko sami pomagali.«

Vaše veselje se bo torej naselilo v srcih in življenju tamkajšnjih mladih, jim omogočilo varstvo, vzgojo, izobrazbo in pot v lepšo prihodnost. Postavilo jih bo na lastne noge, da bodo lahko samostojno odločali in gradili svojo prihodnost ter nekoč svojim otrokom postavili trdnejše temelje za boljše življenje.

Jezus nam vsem govori: »Kar ste storili kateremu teh mojih najmanjših, ste meni storili..« (Mt 25,40) Tudi ta Jezusova beseda nas nagovarja, da smo dolžni skrbeti drug za drugega, saj smo vsi otroci nebeškega Očeta in tako med seboj bratje in sestre. Pred očmi moramo imeti posebej tiste, ki nimajo ničesar ali pa skoraj nič, in tiste, ki imajo manj kot pa mi. Le tako bomo pomagali ustvariti boljši jutrišnji dan za vse in zgraditi pravičnejšo družbo.

Jezus prihaja med nas zato, da bi bili povezani v dobroti in ljubezni in bi tako uresničili namen njegovega prihoda na svet – da bi bilo na zemlji Božje kraljestvo – to pa je kraljestvo resnice in življenja, svetosti in milost, pravičnosti, miru in ljubezni. Kako drugačno od kraljestev zemeljskih vladarjev, kjer vladata moč in denar. V Jezusovem pa služenje, daritev in ljubezen.

Vi, dragi koledniki, ste bili glasniki tega Božjega kraljestva. Vi vsi, ki ste kolednike sprejeli in jim izročili svoj velikodušni dar, pa ste kot plemenito seme, ki bo obrodilo bogate darove v misijonskih deželah.

Hvala vsem, ki ste bili na tak ali drugačen način vključeni v to plemenito akcijo oznanjevanja veselega sporočila, da je Bog med nami. Hvala, da ste bili orodje v Jezusovih rokah, saj ste njegovo dobroto razširili k našim misijonarjem in z ljubeznijo objeli tamkajšnjo mladino, da bo začutila, da imajo v sicer majhni Sloveniji tako velikodušne dobrotnike.

Ostanite veseli in nasmejani Jezusovi sodelavci. Vsi bodite kralji, ki obvladajo težave življenja, ki zmagujejo z dobroto, ki osvajajo srca z ljubeznijo, ki ne poznajo meja, ko gre za pomoč siromakom, ki vedno delijo pogum in dobro voljo.

Naj Bog po Jezusu blagoslavlja vaše življenje in vašo dobro voljo.

# NAGOVOR 6

Nekega dne je kralj spoznal, da je postal star. Zavedal se je, da mora zato kraljestvo čim prej izročiti naprej, drugače bo ob njegovi oslabelosti propadlo. Kar nekaj dni je premišljeval, kateremu od sinov naj zaupa to pomembno nalogo. Končno se je domislil, kako ju bo preizkusil, kateri je vreden te časti in odgovorne naloge. Zgodaj zjutraj ju je poklical k sebi in jima dejal:

»Tukajle sta dve enako veliki dvorani. Do večera imata čas, da vsak svojo napolni. Kateri bo to delo opravil bolj modro in domiselno, tisti bo prejel krono.«

Vsakemu je izročil po en zlatnik in dodal: »Tisti, ki bo storil bolje, bo moj naslednik.«

Starejši sin je takoj osedlal konja in nemirno jezdil okrog. Na polju je zagledal kmete, ki so želi pšenico. Z zrnjem so polnili vreče, za njimi pa so ostajali kupi prazne slame. Ponudil jim je zlatnik in kmetje so takoj veselo vozili slamo na grad in polnili dvorano starejšega sina. Do poldneva je bila dvorana že polna in seveda je sin nemudoma stekel k očetu in mu zaklical:

»Oče kraljestvo je moje. Poglej, ura je komaj ena popoldne in moja dvorana je napolnjena.«

Oče se ni premaknil s svojega stola, ampak je mirno dejal: »Bomo počakali do večera, če se vrne tvoj brat.«

Mlajši se je res ob večernem mraku vrnil z dela na polju. Obrisal si je potno čelo in stopil k očetu. Ta je sedaj povabil oba sinova, da skupaj pogledajo dvorane. Starejši sin je nestrpno skočil k svoji dvorani. Ponosen je odprl vrata. Oče je hotel vstopiti, a se je v mraku zaletel v prazno slamo.

Nato je mlajši sin povabil očeta v svojo dvorano. Bila je popolnoma temna, tako, da so vsi trije previdno stopili vanjo. Tedaj je mlajši sin sredi dvorane prižgal svečo. Topla in prijetna svetloba je napolnila ves prostor. Vsem so zažareli obrazi in pri srcu jim je postalo toplo.

Oče je pogledal mlajšega sina in zadovoljno dejal:

»Ne s prazno slamo, z lučjo boš ti napolnjeval srca ljudi. Ti boš imel kraljestvo.«

V temo našega vsakdanjega življenja je nebeški Oče poslal svojega Sina – ki s svojim rojstvom ni razsvetlil samo betlehemskega hleva – s svojim prihodom ni razsvetlil samo betlehemskih poljan – luč veselja je prižgal v srca pastirjev – neizmerne svetlobe so se razveselili trije modri, ko so zagledali zvezdo, ki je sporočala, da je prava luč prišla na svet – in odpravili so se na pot, da jo poiščejo.

Pastirji so našli, kar so iskali. Najprej so sicer pri kralju Herodu našli temo, v njegovem srcu je bila tema hudobije. Svetlobo pa so srečali pri pastirjih, ker so ti imeli v srcu luč dobrote. In potem so sami doživeli luč upanja, ko so izročili svoje darove in se napolnjeni s svetlobo veselja vrnili na svoje domove. Tam so zasvetili tudi drugim s svetlobo radostnega sporočila in svetlega življenja.

# NAGOVOR 7

Danes so jaslice spet oživele, saj smo vanje postavili še tri kralje in njihove eksotične živali: slona in kamelo. Ponekod po Evropi je današnji praznik Gospodovega razglašenja tako pomemben, da imajo dela prost dan, otroci pa zaključijo božične počitnice (Avstrija, Italija, Španija). Na današnji dan se Jezus razodene kot nebeški kralj, pa čeprav je bil na zunaj tako skromen, da je ležal v ubogih jaslicah med osličkom in volom, v varnem zavetju Marije in Jožefa.

A prisluhnimo natančneje evangeliju, ki govori o modrih z vzhoda, ki so se prišli poklonit temu novorojenemu kralju. Če ste bili pozorni, ste opazili, da evangelij ne govori o kraljih, niti ne o njihovem številu in imenih. Evangelist Matej pove le, da gre za modre z vzhoda. V srednjem veku so jih izenačili s kralji. Število tri pa se je ustalilo v povezavi s tremi različnimi darovi, ki jih prinašajo: zlato, kadilo in miro.

Jezusa so najprej počastili betlehemski pastirji, ki so predstavniki izraelskega ljudstva, danes pa so predenj stopili tudi zvezdogledi z vzhoda, ki predstavljajo pogane, druge narode. Jezus ni zgolj samo izraelski kralj, Davidov potomec, ampak je kralj vsega sveta. Jezus je odrešenik za ljudi vseh narodov, ras in vseh časov. S svojim učlovečenjem se je za večno zavezal človeku.

Božični čas je še posebno **čas obdarovanj**. Tudi tu so razlike med narodi. Marsikje se obdarujejo šele na današnji dan: npr. v Italiji in Španiji. Cerkev nas vabi, da bi z drugimi delili to, kar imamo. Zato moramo našemu obdarovanju dati globlji smisel. Modri z vzhoda nas lahko učijo **modrosti obdarovanja**:

**Sledili so zvezdi** in prepoznali Božanskega kralja kljub klavrnemu ambientu, v katerem ni bil videti prav nič kraljevsko. Vera nam pomaga, da tudi v najbolj ubogih uspemo videti Božjo podobo in Božje otroke.

Modri so **padli pred Dete Jezusa in ga počastili**. Ko se srečujemo z ljudmi, bi morali najprej počastiti Jezusa v njih, saj je Jezus za vsakega od njih dal svoje življenje.

Modri **so odprli svoje zaklade in darovali** Jezusu zlata, kadila in mire. Če pri bližnjem iščem le naklonjenost in pletem dobre zveze, potem bodo moji darovi podobni podkupninam. Če pa v bližnjem vidim osebo, ki jo Bog neizmerno ljubi in je zanj postal človek, potem bom odprl svoje zaklade in bližnjemu daroval najboljše, kar imam in kar sem navsezadnje tudi sam prejel: čas, upanje, prijaznost, znanje, izkušnje, prijateljstvo, zgled, molitev … Vse bolj bom jaz sam postajal dar, vse bolj se bo po meni podarjal Jezus, kajti On sam je naš največji dar.

Modrost darovanja, ki nam jo razkrivajo modri z vzhoda, je za nas nekakšen **misijonarski program** za našo sodobno družbo in kulturo. **Najprej moramo odkriti v bližnjem osebo, za katero se Bog daruje, in nato deliti z njim svoj zaklad.** To je milost, ki lahko tudi danes privede sodobne ljudi in oddaljene kristjane pred jaslice, pred Jezusa, da se mu poklonijo, kakor je zvezda pripeljala predstavnike poganov z daljnega vzhoda.

Dragi koledniki, hvala vam, da ste v teh dneh delili svoj čas in vnemo z našimi sokrajani. Hvala, da ste oznanjali Jezusovo rojstvo po domovih naše župnije. S svojim obiskom ste pripravili ljudem lepo darilo. In hvala vam, da ste z zbranimi darovi pripravili darilo tudi za uboge otroke in ljudi v misijonskih krajih. S koledniško akcijo ste spletli čudovito mrežo prijateljstva in obdarovanja. Dobri Bog bo vaš trud gotovo poplačal in vstopil v vaše srce kot največji dar.

# PROŠNJE 1

Bratje in sestre, luč, ki nam kaže pravo pot, nam je zasvetila v Jezusu. Z zaupanjem prosimo to betlehemsko Dete:

* Za vse kolednike, ki so bili ljudem v teh dneh luč in blagoslov – napolni jih s pogumom in dobro voljo.
* Za vse ljudi, ki trpijo za posledicami vojne – podari jim luč upanja.
* Za vse, ki imajo v današnjem svetu odgovornost za druge – razsvetli jih z lučjo pravičnosti, miru in ljubezni.
* Z darovi Trikraljevske akcije bodo uresničeni mnogi projekti naših misijonarjev – naj postanejo luč rešitve najbolj ubogim in zapostavljenim.
* Za vse tiste, ki velikodušno žrtvujejo molitve in darove za naše misijonarje – prižigaj jim luč veselja in blagoslova v novem letu.
* Za vse pokojne misijonarje in njihove dobrotnike – naj jim v večnosti sveti luč tvoje ljubezni.

Gospod Jezus, ti si Luč sveta, ti razsvetljuješ vsako temo našega življenja. Zahvaljujemo se ti in te prosimo, pomagaj nam, da bodo vedno svetili z lučjo tvoje ljubezni. Ki živiš in nas ljubiš vekomaj. Amen.

# PROŠNJE 2

Dobri Bog, v Jezusu Kristusu si nam prišel popolnoma blizu, zato imaš tudi uho za naše prošnje. Prisluhni nam:

* Dobri Bog, po tvoji zvezdi so trije modri našli pot k jaslicam. Pomagaj vsem ljudem, da najdejo pot k tebi.
* Dobri Bog, na vrata v teh dneh napišemo kratice G + M+ B, kar ne pomeni samo Treh modrih, ampak pomeni besede: Christus Mansionem Benedicat – Kristus blagoslovi to hišo. Pomagaj otrokom vsega sveta, da najdejo tvoj blagoslov in tvoje varstvo.
* Dobri Bog, po krstu prenavljaš vsakega človeka v kralja. Pomagaj vsem ljudem, da bodo premagovali težave in zmagovali v vsem dobrem.
* Dobri Bog, mi zbiramo darove za tiste otroke, ki jim ne gre tako dobro kot nam. Odpri srca vseh ljudi, da se bodo čutili odgovorni za stisko bližnjega in da bodo radi pomagali graditi veselo otroštvo in lepše življenje.
* Dobri Bog, ti s svojo ljubeznijo objemaš ves svet. Tvoj Sin je prišel na ta svet za vse ljudi. Naj bomo tudi mi z veseljem in dobroto povezani z ljudmi vsega sveta.
* Dobri Bog, naj se dviga naša molitev, kakor kadilo pred tvojim obličjem. Usliši naše prošnje, spremeni naša srca in odpri naše roke.

Po Jezusu Kristusu, našem novorojenem Odrešeniku. Amen.

# PROŠNJE 3

Bratje in sestre! Veliko dobrega bi radi storili, pa nam včasih zmanjkuje moči, navdušenja. Stopimo pred Nebeškega Očeta in ga prosimo:

* Otroci in mladi so včasih zmedeni – daj jim poguma, da bodo z veseljem s svojimi dejanji prinašali med ljudi upanje, vero in ljubezen.
* Veliko ljudi po svetu s svojimi dejanji, s svojim zgledom, s svojim življenjem daje drugim upanje – daj jim moči, da bodo na tej poti vztrajali.
* Vsako leto praznujemo božič – daj, da bomo znali in hoteli prinašati med ljudi prave vrednote in kreposti, ki nam jih je izročil sam Jezus.
* Marsikdo se v življenju težko odloči – daj prave modrosti vsem, ki so pred kakšno pomembno življenjsko odločitvijo.
* Brezbrižnost je rana današnjega časa – prosimo te, da bomo vedno v sebi ohranili čut za dobro, lepo in znali to prinašati tudi med ljudi.
* Življenje vsakega človeka se konča – bodi milostljiv in usmiljen do vseh rajnih, zlasti do pokojnih sorodnikov, prijateljev, znancev, dobrotnikov in misijonarjev.

Dobri Bog. Še veliko prošenj nosimo v svojem srcu. Vse sprejemi po Kristusu našem Gospodu. Amen

# PROŠNJE 4

Bratje in sestre, z zaupanjem molimo in prosimo Boga, nebeškega Očeta:

* Bog naš Oče, prosimo te za vse, ki jih kličeš – da jim moč, da si bodo upali tvegati tvojo novost in daj jim čutiti tvojo bližino.
* Bog naš Oče, prosimo te za vse, ki se razdajajo za druge – pomagaj jim, da se ne bodo utrudili pri delu za boljši in pravičnejši svet.
* Bog naš Oče, ozri se na vse nas, ki smo praznovali božič – daj, da bomo budno in z ljubeznijo gledali na vse ljudi in pomagati tistim, ki so v stiski.
* Bog naš Oče, ne spreglej tistih, ki so izgubili pogum – vrni jim moč in vztrajnost, da bodo nadaljevali svojo pravo življenjsko pot.
* Bog naš Oče, pomagaj vsem, ki so pred težkimi odločitvami – naj čutijo, da jih ti vodiš na pravo pot.
* Bog naš Oče, prosimo te za vse naše rajne sorodnike, prijatelje, dobrotnike in misijonarje – izpolni jim hrepenenje po tebi in jih osreči v tvojem kraljestvu v nebesih.

Bog naš Oče, tvoj Sin nam je naročil – prosite in boste prejeli – prisluhni našim prošnjam, ki smo jih izrekli naglas in tistim, ki jih imamo v naših srcih. Nas, otroke vsega sveta in naše misijonarje osrečuj z navzočnostjo tvojega Sina Jezusa Kristusa, ki s teboj živi in kraljuje vekomaj. Amen.

# PROŠNJE 5

Bog je Ljubezen in Usmiljenje. Upanje in boljšo prihodnost obljublja vsem, ki ga iščejo. Polni zaupanja ga prosimo:

* Podari Cerkvi novega misijonskega duha, da bomo vsi postali svetle priče tvoje Ljubezni.
* Vsem, ki so odgovorni za razvoj in napredek v svetu, podari zdravo pamet in modrost pri uresničevanju pravičnosti in miru med narodi.
* Vsem, ki trpijo nasilje in teror, ki živijo v strahu in pomanjkanju, pomagaj, da doživijo tvojo bližino in velikodušno pomoč dobrih ljudi.
* Vsem, ki se pripravljajo, da bodo kot misijonarji in misijonarke oznanjali tvoje veselo oznanilo, podeli pogum, da bodo na tej poti vztrajali in odpri srca dobrotnikov, da bi jih radi materialno in z molitvijo podpirali.
* Vse nas napolni z radostjo, da bomo našo vero, upanje in ljubezen, kot pesem veselja iz roda v rod podarjali drug drugemu.
* Vse, ki po svetu in v naši fari trpijo zaradi bolezni, starosti ali kake druge stiske, okrepi z zdravjem in dobro voljo.
* Vse dobrotnike obsipaj s svojim blagoslovom, vse naše drage rajne pa sprejmi k sebi in jih nagradi z večnim plačilom.

Gospod Bog, nekoč si Tri kralje pripeljal z daljnega Vzhoda k njemu, ki je Luč sveta. S svetlobo svojega Sina razsvetljuj pota vseh ljudi, da se bomo vsi veselili povezani v eno družino bratov in sester. Po Kristusu našem Gospodu. Amen.

# DAROVANJE 1

**ZLATO** (škatla z darovi, skrinjica …):
Sveti trije kralji so prinesli Jezusu zlato. Mi prinašamo zbrane darove v znamenje, da je svet bogat, kadar si ljudje pomagamo in si delimo dobrine.

**KADILO** (čolniček):
Sveti trije kralji so prinesli Jezusu kadilo in miro, kar je pomenilo takrat tudi zdravilo. Mi prinašamo kadilo v znamenje, da smo lahko drug drugemu zdravilo, če si med seboj pomagamo.

**ZVEZDA**Sveti trije kralji so sledili zvezdi. Mi prinašamo zvezdo v znamenje, da želimo biti drug drugemu zvezda vodnica na poti življenja.

**KRUH**Jezus je dejal, da je kruh za življenje sveta. Kruh prinašamo v želji, da z njim tudi nas spremeni, da bomo drug drugemu kruh dobrote.

**VINO**Jezus je rekel, da je vinska trta, mi pa njegove mladike. Vino prinašamo v znamenje, povezanosti z Njim in v želji, da bi tudi mi razveseljevali drug drugega.

**VODA**Sveti trije kralji so našli v Betlehemu preprosto dete, nebogljenega otroka. Vodo, ki se bo pomešala pri maši z vinom, prinašamo v znamenje zaupanja, da se želimo tudi mi povezati z Jezusom, da bo potem v nas njegova moč.

# DAROVANJE 2

**Globus:** Na oltar prinašam globus – ki nas spominja, da smo ljudje vsega sveta bratje in sestre, zato želimo sodelovati.

**Krona:** Jaz prinašam krono – ki nas spominja, da je Jezus naš Kralj, zato želimo z dobroto tudi mi zmagovati.

**Škatla ali skrinjica z darovi:** Jaz prinašam darove – nabirko Treh kraljev – s katero želimo pomagati pri graditvi boljšega sveta.

**Košara z jabolki:** Na oltar prinašam jabolka – ki so vitamini za življenje. S tem želim pokazati, da hočemo zemeljske darove deliti z otroki po vsem svetu.

**Vrč z vodo:** V tem vrču je voda – ki pomeni življenje. Studence življenja želimo zgraditi po vsem svetu.

**Hleb kruha:** Kruh, ki ga prinašam, je iz mnogih zrn in ko se razdeli, lahko mnoge nahrani. Naj vsem ljudem postane kruh življenja.

**Vrč vina:** Vino, ki ga prinašam, je nastalo iz mnogih grozdov in lahko mnoge razveseli in okrepi. Naj ljudi vsega sveta poveže v veselju in sreči.

**Rožni venec:** Rožni venec je sestavljen iz mnogih jagod in nam govori o Jezusovem in Marijinem življenju. Naj to njuno življenje po molitvi postane tudi naše življenje.

# DAROVANJE 3

***Kruh:*** Kruh, ki ga prinašamo, je del naše hrane. Ko postane Jezusovo telo, bomo skupaj z otroki v misijonih – eno telo.

***Vino:*** Vino, ki ga prinašamo, naj postane Jezusova kri, da bomo življenjsko povezani z otroki v misijonih.

***Škatla z zbranimi darovi:*** Darovi, ki jih prinašamo, so biseri naših faranov, s katerimi želimo okrasiti življenje otrok v misijonih.

# OČENAŠ

* Ob obisku kolednikov se je vsa fara povezala v veselju, da je Božje Dete rojeno med nami. To Dete naj nas sedaj poveže v skupni zahvali nebeškemu Očetu, da smemo tudi mi biti Božji otroci. Zato sedaj skupaj molimo: Oče naš …
* Vsi skupaj gradimo lepši in boljši svet. Povežimo se zdaj v molitvi z vsemi misijonarji, z vsemi, ki jim bo naš dar pomenil novo upanje. Povežimo se z vsemi, ki se trudijo za bolj človeški, bolj božji svet. Povežimo se z vsemi, ki se trudijo graditi božje kraljestvo med nami. Skupaj molimo: Oče naš …
* V teh dneh še posebej čutimo, kako je Bog naš Oče in Jezus naš brat. Zato se povežimo z otroki vsega sveta in prosimo, kakor nas je naučil Jezus.
* Če bomo imeli Boga za Očeta, bo Jezus naš brat, in luč veselja ter poguma bo v našem življenju. Skupaj bomo sedaj povedali Bogu tiste besede, ki nas jih je naučil Jezus in ga prosili, da bi se prebudili in bili luč usmiljenja, dobrote in ljubezni.
* Sveti trije kralji so v novorojenem otroku prepoznali velikega kralja, Boga in človeka. Njegov Oče je Bog in v Jezusu je Bog tudi naš nebeški Oče. Obrnimo se nanj z molitvijo, ki jo je Jezus izročil svojim učencem.

# POZDRAV MIRU

* Jezus je na ta svet prinesel mir. To so oznanili angeli, to je povedal Jezus sam – mir vam zapustim, svoj mir vam dam. Ta mir hočemo tudi mi prinašati svetu. V znamenje, da mislimo resno, si podajmo roke.
* V sveti noči so angeli ob Jezusovem prihodu na svet peli: »Slava Bogu, mir ljudem«. Ta mir so doživeli Modri z Vzhoda, ta mir smo prinašali koledniki na domove naše župnije. V znamenje pripravljenosti, da si ga bomo vsi prinašali vse leto, si podajmo roke.
* Naše besede in dejanja so velikokrat temni, kot so bila Herodovi, zato je toliko teme med nami. V znamenje pripravljenosti, da bomo v to temo prižigali luč veselja, si podajmo roke.
* V našem življenju je velikokrat temno, ker nam manjka razumevanja in sodelovanja. Danes želimo tukaj skupaj Jezusu obljubiti, da si hočemo odpuščati in se imeti radi, da se želimo prebuditi in postati luč veselja. To potrdimo s prijaznim pogledom, nasmehom in stiskom rok.
* Sveti trije kralji so se po srečanju z novorojenim Odrešenikom vrnili na svoje domove in nosili mir v svojem srcu. Ljudem, ki so jih srečali na poti, so pripovedovali o svojem doživetju in jim prinašali mir. Tukaj pri oltarju in pri obhajilu se bomo tudi mi srečali z živim Bogom v posvečenem kruhu. Podelimo si med seboj znamenje miru in ta mir ponesimo po sveti maši tudi na svoje domove.

# PO OBHAJILU

Gospod, s preprosto majhno zvezdo si predramil modre, da so se podali na dolgo pot. Tudi v naši fari so se mnogi mali kralji podali na pot.
S svojo vztrajnostjo, pogumom, pesmijo in blagoslovom so predramili srca mnogih ljudi po naših domovih.
Hvala ti, Gospod, da si jih spremljal na tej poti.
Hvala ti tudi za darove vseh ljudi, s katerimi bomo lahko osrečili lačne, bolne in revne otroke po svetu.
Gospod, ostani z nami na vseh naših poteh in nam vlivaj poguma, da bomo vedno radi krenili na pot k ljudem, ki nas potrebujejo.

Mala zvezda na nebu je Modre spodbudila, da so se odpravili na neznano pot v tujo deželo.
Tudi v naši župniji je zažarelo kar nekaj 'kraljev in kraljic'. S svojo zavzetostjo, besedo in pesmijo so ponesli blagoslov po hišah naše župnije.
Hvala ti, Gospod, da si jih spremljal na tej poti.
Hvala ti, Gospod, za dobre ljudi, ki so namenili svoje darove, s katerimi bomo lahko pomagali otrokom v misijonih.
Ostani, Gospod, z nami na vseh naših poteh.
Daj nam pogum, Gospod, da bomo vedno pripravljeni pomagati ljudem v stiski.
Bodi naš Oče, mi pa tvoji otroci.

Hvala ti, Gospod, za otroke, ki imajo tudi danes pogum iti med ljudi in prositi za otroke po vsem svetu. Hvala ti, Gospod, za naše kolednike.

Hvala ti, Gospod, ker si v teh dneh spremljal naše kolednike.

Hvala ti, Gospod, za vse ljudi, ki so odprli svoje srce in roke in darovali svoj dar za otroke po vsem svetu.

# SKLEP

Dragi koledniki in animatorji kolednikov. Hvala vam za ves trud, ki ste ga vložili v letošnjo Trikraljevsko akcijo. Hvala v imenu vseh misijonarjev, misijonark, njihovih misijonskih župnij, šol, zdravstvenih ustanov in sploh vseh, ki bodo deležni naše pomoči. Pri koledovanju smo z dobrimi deli posnemali Jezusa, pri tej sveti maši pa smo se z njim živo srečali. Pojdite tako kot Sveti trije kralji po drugi poti domov, s prenovljenimi srci in novim upanjem. Bodite povsod zgledni Jezusovi učenci in širite vero in dobroto med ljudmi. Naj vas pri tem spremlja Božji blagoslov.

Nebeški Oče, ti nas na takšen ali drugačen način spodbujaš k dobremu. Modri so šli in te našli v skromnosti Betlehemskega hleva. Naj nas vedno znova spodbuja tvoj zgled in veličina majhnega otroka v jaslicah.

Gospod z vami …